Predkladacia správa

Predkladaný návrh zákona o Slovenskej akadémii vied  bol vypracovaný na základe Plánu legislatívnych úloh vlády SR na rok 2001.

Ako základné východiskové materiály boli použité ”Legislatívny zámer zákona o Slovenskej akadémii vied” z apríla 2000 vypracovaný Slovenskou akadémiou vied, materiály schválené vládou SR: ”Zásady štátnej vednej a technickej politiky” , ”Koncepcia štátnej vednej a technickej politiky do roku 2005”,  ”Návrh koncepcie ďalšieho rozvoja vysokého školstva na Slovensku pre 21. storočie” a pripravovaný ”Návrh zákona o vede a technike” a „Návrh zákona o vysokých školách“ . 

Predkladaný návrh zákona bol vypracovaný v spolupráci s Expertnou pracovnou komisiou MŠ SR pozostávajúcou zo zástupcov Slovenskej akadémie vied, Ministerstva hospodárstva SR, Ministerstva pôdohospodárstva SR, Ministerstva životného prostredia SR, Agentúry Slovenskej akadémie pôdohospodárskych vied, Zväzu slovenských vedecko-technických spoločností, Rady vysokých škôl SR, Fóra vedeckých a výskumných pracovníkov Slovenska, Asociácie zamestnávateľských zväzov a združení SR, vybraných troch členov Rady vlády  SR pre vedu a techniku, Sekcie vedy a techniky MŠ SR, Sekcie vysokých škôl MŠ SR. 
	
Zmeny spoločensko-ekonomickej situácie, demokratizácia všetkých stránok spoločenského života mali za následok prijatie niekoľkých noviel zákona NR SR 74/1963 Zb. o Slovenskej akadémii vied po roku 1989, ktoré mali aktualizovať postavenie Slovenskej akadémii vied z hľadiska nových  politických pomerov. Nová ekonomická a politická štruktúra našej spoločnosti, nové pohľady na vedu v spoločnosti a vytváranie spoločného európskeho výskumného priestoru si vyžadujú vytvorenie primeraného právneho a inštitucionálneho prostredia a to aj vo vzťahu k Slovenskej akadémii vied. Predkladaný návrh zákona o Slovenskej akadémii vied zohľadňuje tieto požiadavky a rešpektuje zámery Koncepcie štátnej vednej a technickej politiky.  

Navrhovaným  zákonom o akadémii sa súčasne zrušuje zákon č.  74/1963 Zb. o Slovenskej   akadémii  vied v znení neskorších predpisov. 

Návrh zákona prešiel medzirezortným pripomienkovým konaním. Pripomienky, ktoré MŠ SR obdržalo v termíne do 19.1. 2001 sú v ňom zapracované. 

Po zapracovaní pripomienok z medzirezortného pripomienkového konania je návrh zákona predkladaný ako b e z r o z p o r n ý .

Prehľad o pripomienkach obdržaných v pripomienkovom konaní k návrhu zákona je obsiahnutý v prílohe „Vyhodnotenie pripomienkového konania“.

Návrh zákona bol dňa 13.2.2001 prerokovaný v Rade vlády Slovenskej republiky  pre vedu a techniku. Pripomienky z tohto rokovania sú v predkladanom návrhu zákona zapracované. Rada  vlády Slovenskej republiky  pre vedu a techniku odporučila návrh zákona prerokovať vo vláde Slovenskej republiky po zapracovaní pripomienok. Návrh záverov Rady vlády Slovenskej republiky  pre vedu a techniku zo dňa 13.2.2001    ako aj stanovisko Ministerstva financií Slovenskej republiky k dopadom navrhovaného zákona na štátny rozpočet sú súčasťou predkladaného návrhu zákona. 
Návrh zákona bol dňa 30. 3. 2001 prerokovaný v pléne Rady hospodárskej a sociálnej dohody Slovenskej republiky. Rada hospodárskej a sociálnej dohody Slovenskej republiky súhlasila s predložením návrhu zákona o Slovenskej akadémii na rokovanie vlády SR. 

Návrh zákona bol dňa 20.3.2001 prerokovaný v Legislatívnej rade vlády Slovenskej republiky. Pripomienky z tohto rokovania sú v predkladanom návrhu zákona zapracované. Legislatívna rada vlády Slovenskej republiky odporučila návrh zákona prerokovať vo vláde Slovenskej republiky po zapracovaní pripomienok.